正月六日作
作者：陸游
朝代：宋

paragraphs: 上天四序分寒燠，以漸相尋不相瀆。
今年立春七日耳，暖景溫風何迫促。
群蛙怒鳴蚊蚋出，蚍蜉插翅飛滿屋。
兒童便欲覓團扇，我亦汗垢思湯沐。
山坡梅花常恨晚，一夕開盡如雪谷。
籬邊已放桃蕊紅，庭下頓長萱芽綠。
小人識淺喜欲舞，輕衫冷餅相追逐。
春深癘鬼不貸人，此暖但憂非汝福。